E L Ő T ER J E S Z T É S

**Körmend Város Önkormányzata Képviselő-testülete 2021. december 16-i rendkívüli ülésére**

**Tárgy:** jutalom megállapítása

Tisztelt Képviselő-testület!

Alpolgármesterként kezdeményezem a Testület előtt azt, hogy a Képviselő-testület egyhavi járandóságának megfelelő jutalmat állapítson meg a Polgármester számára az alábbiakra tekintettel:

* A 2021-es évre is sajnos sokan fogunk emlékezni, az egész év a pandémia okozta veszélyhelyzetben telt el. 2021-ben az Önkormányzatok felkészültebben tudták kezelni a helyzetet, a 2020-as év tapasztalatai alapján. A veszélyhelyzet alatt minden kérdésben a Polgármesternek kellett döntenie, aki a döntések előtt minden önkormányzati, testületi hatáskörbe tartozó ügyben kikérte a képviselők véleményét is.
* A korábbi sikeres polgármesteri lobbinak köszönhetően két fontos beruházáshoz, a piacépítéshez és a Rába parti turisztikai központ létesítéséhez az eredetileg elnyert 100-100 m Ft. körüli összeg helyett 400-400 m Ft. összeget kapott a város. Idén a piacépületet már megvalósította az Önkormányzat, az emberek örömmel vették birtokba az új, korszerű épületet, a piac tele van élettel. A turisztikai projekt ex ante ellenőrzése még tart, utána indulhat a közbeszerzése.
* A 2021-es évben szintén erős polgármesteri közbenjárásra több mint 200 m Ft. többlettámogatást kapott a város ahhoz, hogy a barnamezős beruházást megvalósíthassa. A beruházás elindult, szépen halad előre.
* Polgármester úr közbenjárására sikerült a Kulturális Központ és a Felsőberki kultúrház energetikai felújítására és a KKK belső tereinek felújítására is kiegészítő támogatást elnyerni 16 m Ft összegben, így nem kell erre sem jelentős összegű önkormányzati önerőt előteremteni. A beruházások elindultak mindkét helyszínen.
* Az idei évben is nyert a BM útfelújítási pályázat (amely majd jövőre kerül közbeszerzésre meghirdetésre), ennek érdekében is eljárt Polgármester Úr. A felújítással érintendő utak:Körmend, Nap utca (Körmend, 921 hrsz.), a Honvéd utca (melyben az alábbi helyrajzi számok érintettek: Körmend, 1682 hrsz. – Vasútmellék utca, Körmend, 1696 hrsz. és 1698 hrsz. – Honvéd utca, valamint a Körmend, 1697 hrsz. – Béke utca) és a Teleki utca (Körmend, 3079 hrsz.) nyugati oldala.
* Nyert a zártkert pályázat is, amelyen zártkerti utak karbantartása tud megvalósulni, ebben is el kellett járnia a város érdekeit képviselve Polgármester Úrnak. (A fejlesztéssel érintett helyrajzi számok: Körmend, 4398, 4599 helyrajzi szám, zártkert, kivett közút).
* Óriási a lobbi a megmaradt TOP pályázati pénzek felhasználásáért, Polgármester Úrnak sikerült ebből 300 m Ft. összeget „megszereznie” Körmend javára a Rábán aluli területek csapadékvízelvezetésének megoldására, a tervezés lezárult, az engedélyezés folyik jelenleg, jövőre lesz a kivitelezés.
* Sikeres érdekképviseletnek köszönhetően a Kormány döntött arról, hogy támogatja egy új körmendi sportcsarnok építését, és ehhez az előkészítő költségeket biztosítja. Sok egyeztetést folytatott ennek érdekében Polgármester Úr Budapesten, mivel ez a legjobb megoldás a jelenlegi sportcsarnok -amely iskolai tornaterem is - bővítése helyett, amelynek számos objektív akadálya volt. A tervezési munka elindult e projektben is, a kivitelezést a BMSK valósítja meg.
* Mindezeken kívül Polgármester Úr ebben az évben is eljárt azért, hogy minden eddiginél nagyobb rendkívüli támogatást kapjon Körmend a működőképesség megőrzésére a településeknek kiírt pályázata során, erről a kormányzati döntés a napokban születik meg,

Tisztelettel kérem a Testületet, hogy döntsön a határozati javaslat felől.

**HATÁROZATI JAVASLAT**

Körmend Város Önkormányzata Bebes István polgármester részére, a Polgármesternek a 2021. évben elvégzett, az előterjesztésben is részletezett tevékenységének, munkájának elismeréseként egyhavi járandóságának megfelelő jutalmat állapít meg, és felkéri a pénzügyi iroda vezetőjét, hogy intézkedjék annak kifizetéséről.

Körmend, 2021. 12. 08.

**Belencsák István**

**Alpolgármester**